**Atsakymai į žinutę priešmokyklinio ugdymo mokytojai.**

**1. Kiek kartų per mokslo metus privaloma vertinti priešmokyklinio amžiaus vaikų pasiekimus?**

*Priešmokyklinio ugdymo bendroji programoje (2022 m.)*, 31 pastraipoje, nurodyta: „Vaiko pasiekimų įvertinimą mokytojas atlieka 2–3 kartus per mokslo metus ir fiksuoja mokytojui su tėvais (globėjais) sutartais būdais“.

Ugdymo įstaigose pirmasis vertimas atliekamas spalio pabaigoje. Jo paskirtis – pastebėti vaikų gebėjimus, mokėjimą, įgūdžius, nustatyti pasiekimų lygį ir numatyti ugdymosi perspektyvą mokslo metams. Kitas pasiekimų vertinimas (formuojamasis) atliekamas per du etapus ir fiksuojamas sukurtoje formuojamojo vertinimo formoje. Metų pabaigoje pildoma apibendrinamojo vertinimo forma.

**2. Privaloma, rekomenduojama ar nereikia išskirti priešmokyklinukų pasiekimų lygius pažintiniame aprašomajame vertinime?**

Priešmokykliniame ugdyme taikomas formuojamasis vaikų pasiekimų vertinimas, rodantis vaiko ūgtį pagal amžiaus tarpsnį. Pasiekimai aprašomi, išskiriant tris pasiekimų lygius (iki pagrindinio lygio, pagrindinis lygis, virš pagrindinio lygio). Pasiekimų vertinimas vykdomas aprašomuoju būdu, atsižvelgiant į kiekvieną ugdymo(si) turinio sritį ir kompetencijoms būdingus kriterijus pagal pasiekimų sritis.

Pažintiniame aprašomajame vertinime rekomenduojama išskirti pasiekimų lygius. Tai padės pedagogui matyti bendrą vaikų pasiekimų lygį, individualiai prieiti prie kiekvieno vaiko, užtikrinti ugdymo proceso individualizavimą.

Rekomenduojama formuojamojo vertinimo [forma](file:///C%3A%5CUsers%5CSergejus%5CAppData%5CLocal%5CPackages%5Cmicrosoft.windowscommunicationsapps_8wekyb3d8bbwe%5CLocalState%5CFiles%5CS0%5C3%5CAttachments%5CFormuojamojo%20vertinimo%20forma.docx).

**3. Ar  pasiekimų lygiai yra skirti mokytojui, ar su jais reikia supažindinti ugdytinių tėvus?**

*Priešmokyklinio ugdymo bendrojoje programoje (2022 m.)*, 33 pastraipoje nurodyta: „Vaikų pasiekimai ir pažanga su tėvais (globėjais) aptariami individualiai, esant poreikiui, bet ne rečiau kaip 2 kartus per metus. Jei yra poreikis, į pokalbius įtraukiami Vaiko gerovės komisijos atstovai, kiti specialistai, administracijos atstovai“.

Pasiekimų lygiai yra mūsų metinės veiklos siekiniai. Metų pradžioje pedagogas gali supažindinti vaikų tėvus su grupės esminiais siekiniais, pasiekimais. Mokytojas, pristatydamas ir (ar) aprašydamas vaikų pasiekimus, turi remtis pasiekimų lygiais kaip priešmokyklinio amžiaus vaiko raidos žingsniais. Yra trys minėti raidos žingsniai, kuriuos vaikas gali patirti per metus.

**4. Ar baigiamojo vertinimo apraše, skirtame mokyklai, reikia nurodyti priešmokyklinuko pasiekimų lygius?**

Su priešmokyklinio ugdymo pedagogo rekomendacijos forma pradinei mokyklai galite susipažinti [„Priešmokyklinio ugdymo tvarkos apraše](https://e-seimas.lrs.lt/portal/legalAct/lt/TAD/TAIS.460922/oueSTDNgUP)“ (suvestinė redakcija nuo 2022 m. rugsėjo 1 d.).

Baigiamojo vertinimo apraše pedagogas aprašo kompetencijų raišką, lygiai nenurodomi.